Արմինե Հայրապետյան

Արմինե Հայրապետյան (), հայ երգահան, երգչուհի, հնագետ։

Կենսագրություն 
Ծնվել է 1976 թվականի օգոստոսի 31-ին Երևանում, Հայկական ԽՍՀ։ Ավարտել է Գրիգոր Նարեկացու անվան թիվ 137 միջնակարգ դպրոցը։

1993-1998 թվականներին սովորել է ԵՊՀ պատմության ֆակուլտետում։

Հեռուստատեսային առաջին բեմելն ունեցել է տակավին 5 տարեկանում, հանրային հեռուստատեսության եթերում մեներգելով մանկական «Ոսկե ձկնիկը» օպերետի գլխավոր դերում։ Դպրոցական տարիներից սկսած մասնակցել է բազմաթիվ հանրապետական և համամիութենական փառատոների և համերգների, արժանացել գլխավոր մրցանակների։

Հեղինակային ստեղծագործություններով սկսել է հանդես գալ 1992 թվականից։ 1994 թվականից ի վեր մասնակցել է հանրապետական հեղինակային երգի մի շարք փառատոների, համերգների և մրցույթների։

1999 թվականին ճանաչվել է «Լավագույն երիտասարդ ստեղծագործող կատարող»։

2006 թվականին՝ «Նարեկացի» երիտասարդ ստեղծագործողների մրցույթում հաղթող «հեղինակային երգ» անվանակարգում։

Արմինե Հայրապետյանի որոշ երգեր ընդգրկվել են վավերագրական այնպիսի ֆիլմերում, ինչպես Մաիտե Ժարդենի «Հիշողության խոռոչները» (Ֆրանսիա) և Վրույր Թադևոսյանի «Պատերազմից հետո» կինոնկարները։

Արմինե Հայրապետյանի ձայներիզներում տեղ է գտել հեղինակի երգերի միայն փոքր մասը, քանի որ նա նախընտրում է հանդես գալ առավելապես կենդանի կատարումներով՝ ինչպես փոքրածավալ փակ, այնպես էլ բացօթյա համերգներում։

Ստեղծագործական գործունեությանը զուգընթաց զբաղվում է նաև մասնագիտությամբ՝ հետազոտություններ իրականացնելով Հայաստանի հնագիտական մի շարք վաղագույն հուշարձաններում, դասավանդում է ԵՊՀ-ում։

Ընտանիք 
Ունի երկու զավակ։

Սկավառակագրություն 
 «Ես ետ կգամ» (2005)
 «Բարև» (2011)
 «Հեղինակային երգի հավաքածու» N1
 «Հեղինակային երգի հավաքածու» N2

Պարգևներ և մրցանակներ 
 «Խաղաղության փառատոն», Արտեկ, 1991, գլխավոր և «Հանդիսատեսի համակրանք» 1-ին մրցանակ
 «Նոր Անուններ», Երևան -1991, 1-ին մրցանակ

Ծանոթագրություններ 

1976 ծնունդներ
Օգոստոսի 31 ծնունդներ
Երևան քաղաքում ծնվածներ
Հայ հնագետներ
Հայ երգահաններ
Հայ երգչուհիներ
ԵՊՀ պատմության ֆակուլտետի շրջանավարտներ
ԵՊՀ դասախոսներ